
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á samkeppnislögum (veltumörk og samrunagjald).
	Ráðuneyti /verkefnisstjóri
	 Atvinnuvegaráðuneytið.
	Innleiðing EES-gerðar?
	☐ Já
☒ Nei

	Dags.
	 5. september 2025.


	A. Úrlausnarefni

	Forsaga máls og tilefni.
Veltumörkum tilkynningarskyldra samruna var síðast breytt árið 2020. Hið sama gildir um samrunagjald. Í skýrslu Ríkisendurskoðunar um stjórnsýsluúttekt á Samkeppniseftirlitinu frá júlí 2022 er m.a. bent á að veltumörkin þurfi að endurskoða reglulegar, sem og að samrunagjald þurfi að endurskoða með það fyrir augum að það mæti betur raunkostnaði við samrunaeftirlit. Þá er í skýrslunni bent á að í samkeppnislög vanti ákvæði sem stöðvi tímafresti vegna atvika sem varða tafsama, villandi eða ranga upplýsingagjöf samrunaaðila, auk þess sem valdheimildir þess til rannsókna, svo sem húsleitar, séu þrengri en almennt gerist annars staðar í Evrópu. 

Hvert er úrlausnarefnið?
Helsta úrlausnarefnið er endurskoðun málsmeðferðar samrunamála, m.a. fjárhæða veltumarka tilkynningarskyldra samruna og samrunagjalds, tímafresta og áhrifa ófullnægjandi upplýsingaskila. Jafnframt sæta reglur um valdheimildir Samkeppniseftirlitsins skoðun, sem og ákvæði um áfrýjunarnefnd samkeppnismála.

Að hvaða marki duga gildandi lög og reglur ekki til?
Gildandi lög fastsetja veltumörk og samrunagjald í ákveðinni krónutölu, sem hefur verið óbreytt frá 2020 og þar með dregist aftur úr annarri verðlagsþróun. Lagabreyting er nauðsynleg til að endurskoða fjárhæðirnar. Til greina kemur að binda þær vísitölu svo ekki þurfi að koma til sérstakrar lagabreytingar á ákveðnu árabili til að uppfæra fjárhæðirnar. Jafnframt er gildandi lögum áfátt um sveigjanleika í tímafrestum þegar ófullnægjandi upplýsingar eru veittar, líkt og bent er á í fyrrnefndri skýrslu Ríkisendurskoðunar.

	B. Markmið 

	Stefna hins opinbera á viðkomandi málefnasviði/málaflokki.
Í stjórnarsáttmála ríkisstjórnarflokkanna er lögð áhersla á fjölbreytni í atvinnulífi, sterkt samkeppniseftirlit, öfluga neytendavernd og hagstæð rekstrarskilyrði fyrirtækja. Hækkun veltumarka tilkynningarskyldra samruna í takti við verðlagsþróun verður til þess að færri samrunar verða tilkynningarskyldir, sem dregur úr reglubyrði fyrir atvinnulífið. Með hækkun veltumarka tilkynningarskyldra samruna fækkar jafnframt þeim samrunum sem samkeppnisyfirvöld þurfa að yfirfara, sem eykur svigrúm til annarra verkefna. Fyrirhuguðu frumvarpi er að öðru leyti ætlað að auka skilvirkni samkeppniseftirlits og auðvelda stofnuninni að sinna verkefnum sínum.

Markmið sem að er stefnt með lagasetningu í ljósi úrlausnarefnis og stefnu stjórnvalda.
Með lagasetningunni er stefnt að því að ákvæði samkeppnislaga um veltumörk tilkynningarskyldra samruna endurspegli betur aðstæður í hagkerfinu eins og þær hafa þróast frá síðustu lagabreytingu, árið 2020, og að samrunagjald endurspegli betur þann kostnað sem hlýst af rannsókn samrunamála. Eins, að stuðla að skilvirkari meðferð samrunamála hjá Samkeppniseftirlitinu ásamt því að eftirlitið njóti sambærilegra valdheimilda og samkeppnisyfirvöld í nágrannaríkjum.


	C. Leiðir

	Ekkert aðhafst - hvaða afleiðingar hefði það?
Óbreytt ástand þýðir að föst krónutala veltumarka tilkynningarskyldra samruna verður æ lægri raunfjárhæð sem þýðir að hlutfallslega þurfa æ smærri samrunar að sæta sérstöku samrunaeftirliti samkeppnisyfirvalda. Það felur í sér mikla vinnu, jafnt fyrir yfirvöld sem atvinnulíf, sem að miklu leyti má telja óþarfa. Yrði ekkert aðhafst yrði því farið á mis við hagræðingu. Að sama skapi lækkar óbreytt krónutala samrunagjalda að raunvirði eftir því sem tíminn líður, sem kemur niður á afkastagetu Samkeppniseftirlitsins til lengri tíma.

Önnur úrræði en lagasetning sem metin hafa verið.
Eins og samkeppnislög eru úr garði gerð er ekki önnur leið fær en lagasetning til að gera þær breytingar sem taldar eru nauðsynlegar.

Mögulegar leiðir við lagasetningu.
Fyrirhugað er að leggja fram frumvarp til laga um breytingu á samkeppnislögum.


	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Áformað er að leggja fram lagafrumvarp sem innleiði breytingar á samkeppnislögum í þá veru sem lýst hefur verið, þar sem aðrar leiðir en lagasetning eru ekki fyrir hendi til að ná þeim markmiðum sem að er stefnt.

Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Breytingar á V. kafla samkeppnislaga.


	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Breytingarnar sem fyrirhugaðar eru koma ekki inn á svið stjórnarskrár með beinum hætti. Íslenskur samkeppnisréttur byggist að miklu leyti á evrópskum samkeppnisrétti, á grundvelli EES-samningsins, en reglur um veltumörk tilkynningarskyldra samruna og samrunagjald eru ákveðnar með landslögum.

Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.

Er önnur grundvallarlöggjöf sem taka þarf tillit til? 
Nei.

	F. Samráð

	Hverjir eru helstu hagsmunaaðilar? 
Samkeppniseftirlitið. Atvinnulífið.

Er skörun við stjórnarmálefni annarra ráðuneyta? 
Nei.

Samráð sem þegar hefur farið fram.
Samráð hefur verið haft við Samkeppniseftirlitið.

Fyrirhugað samráð.
Opið samráð í samráðsgátt. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.


	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Nei.

Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Samkeppniseftirlitið þarf að uppfæra leiðbeiningar og upplýsingar á vef sínum, breytingarnar eru ekki tæknilega flóknar og krefjast minni háttar aðlögunar.

Hvaða forsendur þurfa að vera fyrir hendi til að lagasetning beri árangur? 
Lagasetningin ber þann árangur sem henni er ætlað um leið og hún tekur gildi, að óbreyttum forsendum íslensks atvinnulífs.

Mælikvarðar á árangur og útkomu.
Unnt verður að mæla árangur af endurskoðun veltumarka og samrunagjalds með upplýsingum um fjölda samruna sem sæta eftirlit og um tekjur Samkeppniseftirlitsins af gjaldinu, sem og hlutfalli gjaldsins af kostnaði eftirlitsins við samrunamál.

Hefur verið hugað að því að afla gagna til að meta árangur þegar þar að kemur? 
Samkeppniseftirlitið heldur utan um nauðsynleg gögn til að meta árangur þegar þar að kemur.


	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

